Chico Resch

Glenn Allan "Chico" Resch (* 10. júl 1948, Moose Jaw, Saskatchewan, Kanada) je bývalý kanadsko-americký hokejový brankár, tréner a televízny komentátor, ktorý sa preslávil pôsobením v tímoch New York Islanders a New Jersey Devils v National Hockey League. V roku 1980 získal s Islanders Stanleyho pohár a v roku 1982 Bill Masterton Memorial Trophy pre hráča s najväčšou oddanosťou a vernosťou hokeju. 

Po ukončení kariéry pôsobil ako tréner brankárov, asistent trénera a generálny manažér. Aktuálne dlhodobo pôsobí ako televízny komentátor pre New Jersey Devils. 

 Kariéra 
Glenn "Chico" Resch sa síce narodil v Kanade, ale s výnimkou Kanadského poháru v roku 1977, vždy reprerezentoval Spojené štáty.

Väčšinu svojej kariéry strávil v National Hockey League, len v prvých rokoch seniorskej kariéry pôsobil v nižších severoamerických ligách AHL, IHL a CenHL. 

Pôvodne práva na Rescha vlastnil tím Montreal Canadiens, ale v roku 1972 ich predal do New Yorku Islanders. Tu Resch vytvoril tandem s kandským brankárom Billym Smithom a na Long Islande odchytal 282 zápasov, z ktorých 157 vyhral, 69 prehral a 47 remízoval. Jeho čísla boli na tú dobu vysoko nadpriemerné, keď si udržal 91,1% úspešnosť zákrokov a pravidelne sa v tejto štatistike umiestňoval v čele ligy. V roku 1976 bol nominovaný na Calder Memorial Trophy pre najlepšieho nováčika, zahral si v All-Star Game a bol menovaný do druhého All-Star tímu. V roku 1977 získal s Kanadou Kanadský pohár a znova si zahral v All-Star Game. Do druhého All-Star tímu bol menovaný aj v roku 1979. 

V roku 1980 Islanders získali svoj historicky prvý Stanleyho pohár. V Play-Off však Resch zastával pozíciu náhradníka. V priebehu sezóny 1981/1982 bol spolu so Stevom Tambellinim vymenený do Colorada Rockies za Mika McEwena a brankára Jariho Kaarelu.  V máji 1981 s Rockies podpísal štvorročný kontrakt. V roku 1982 získal Bill Masterton Memorial Trophy pre hráča s najvyššou oddanosťou a vernosťou hokeju.

V Colorade však pôsobil už len jedinú sezónu (1981/1982). Tím sa presťahoval a zmenil identitu na New Jersey Devils. Resch bol v rokoch 1982-1986 stabilným prvým brankárom tohto nového tímu, hoc jeho čísla sa od pôsobenia v organizácii Islanders zhoršili. V roku 1984 si zahral vo svojej poslednej All-Star Game. Za Devils odchytal 198 zápasov, z ktorýchvyhral 49, 113 prehral a 20 remízoval. Pripísal si 86,7% úspešnosť zákrokov. Devils sa v tomto období ani raz neprebojovali do Play-Off.

V roku 1982 reprezentoval Spojené štáty na Majstrovstvách sveta a Kanadskom pohári - tam sa s výberom USA predstavil aj v roku 1985. 

V marci 1986 bol Resch vymenený do svojho posledného pôsobiska - Philadelphie Flyers. Tu strávil ešte sezónu 1986/1987 v pozícii náhradníka Rona Hextalla. Profesionálnu hráčsku kariéru ukončil v lete 1987 ako 39 ročný. V NHL celkovo odchytal 571 zápasov, pripísal si 231 víťazstiev, 223 prehier, 82 remíz, 3,28 priemer inkasovaných gólov na zápas, 26 čistých kont a 89,1% úspešnosť zákrokov.

V roku 2017 bol uvedený do športovej siene slávy kanadskej provincie Saskatchewan, kde sa narodil.

 Život po kariére 
Chico Resch ostal hokeju verný aj po ukončení profesionálnej hráčskej kariéry. Pôsobil ako tréner brankárov v tímoch Philadelphia Flyers a Ottawa Senators (tu pôsobil ako ako brankársky scout) a Minnesota North Stars. V sezóne 1991/1992 pôsobil ako generálny manažér juniorského tímu Tri-City Americans. Ďalšiu trénerskú skúsenosť zažil až v rokoch 2014-2018, keď pôsobil ako asistent trénera v stredoškolskej juniorskej lige USHS, v tíme Brainerd High. 

Väčšinu svojej post-hokejovej kariéry však strávil ako televízny komentátor pre tím New Jersey Devils. Na tejto pozícii pôsobí dodnes. 

 Referencie 

Kategória:Kanadskí hokejoví brankári
Kategória:Hokejoví brankári USA
Kategória:Hokejisti USA
Kategória:Kanadskí hokejisti
Kategória:Kanadskí hokejoví tréneri
Kategória:Hokejoví tréneri USA
Kategória:Brankári New Jersey Devils
Kategória:Brankári New York Islanders
Kategória:Hráči Colorado Rockies (NHL)
Kategória:Brankári Philadelphia Flyers
Kategória:Víťazi Stanleyho pohára